《次韵曾守怀玲珑山》
宋代·沈与求

泉石有膏肓，料理费和缓。风埃客子游，梦想略相半。

端如餍羊酪，投匕念乡馔。怀哉小玲珑，旧赏记酣宴。

玉女下云窗，轻我年未冠。诛茅老三间，此意已悬断。

少须草堂资，两足那可绊。谢公爱东山，自结寻幽伴。

诗筒忽相先，纸价岂容贱。流传从使君，感此归思乱。

撷兰蹑危根，漱石俯长涧。野性等麋鹿，百嗜宁食荐。

揽衣中夜兴，测漏疾流盼。扃步愧驽筋，卑飞伤短翰。

正使屐齿折，未救斧柯烂。时节脱复徂，迟莫空浩叹。

何当脂下泽，去路郁交贯。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。